**Σύλλογος Εκπαιδευτικών Π.Ε. *«Ηρώ Κωνσταντοπούλου»***

***ΑΝΩ ΛΙΟΣΙΩΝ – ΖΕΦΥΡΙΟΥ – ΦΥΛΗΣ***

**SITE**[**www.p-e-filis.gr**](http://www.p-e-filis.gr/) **Άνω Λιόσια 15.12.2024**

**email:** syllogosfilis@gmail.com

Προς: Τα μέλη του Συλλόγου, ΔΟΕ, Συλλόγους Εκπ/κών Π.Ε.

**Αστυνομία – απουσία της διευθύντριας εκπαίδευσης από την ΔΙΠΕ Δυτ. Αττικής για μια ολόκληρη εβδομάδα – πειθαρχικά και άρνηση μονιμοποίησης των νεοδιόριστων – 70 κενά στα πρωινά τμήματα των σχολείων!**

**Αυτή είναι η πολιτική του ΥΠΑΙΘΑ την οποία πιστά ακολουθεί η ΔΙΠΕ Δυτ. Αττικής και η κ.Κολιοπούλου!**

**Η δική μας απάντηση είναι μαζικός ανυποχώρητος αγώνας για το δημόσιο σχολείο, ενάντια στην αξιολόγηση και τον αυταρχισμό!**

Την Πέμπτη 12/12 πραγματοποιήθηκε μαζική κινητοποίηση στη ΔΙΠΕ Δυτ. Αττικής ενάντια στο κύμα πειθαρχικών που στέλνονται σε απεργούς νεοδιόριστες/ους του συλλόγου μας! Στην κινητοποίηση έδωσαν δυναμικό παρόν δεκάδες συνάδελφοι/ισσες, ο ΣΕΠΕ «Κ.Βάρναλης», «Ρήγας Φεραίος», «Περικλής», η ΕΛΜΕ Άνω Λιοσίων-Ζεφυρίου-Φυλής και εκπρόσωποι του ΔΣ της ΔΟΕ, ενώ ψηφίσματα στήριξης και αλληλεγγύης έχουν ήδη βγάλει δεκάδες εκπαιδευτικά σωματεία από όλη τη χώρα!

Καταγγέλλουμε την ισχυρή παρουσία αστυνομικών δυνάμεων στη ΔΙΠΕ Δυτ. Αττικής, ύστερα από κλήση της διεύθυνσης! «Άγνωστο» παραμένει ΚΑΙ ΠΑΛΙ ποιος/α αναλαμβάνει να στήνει αστυνομικό φραγμό απέναντι σε εκπαιδευτικούς! Με την αποφασιστική μας στάση κατεβαίνοντας στο δρόμο, κλείνοντας την κυκλοφορία, επιβάλλαμε τελικά την αποχώρηση των αστυνομικών δυνάμεων, σπάζοντας την «κανονικότητα» της αστυνομοκρατίας κάθε φορά που οι εκπαιδευτικοί και τα σωματεία τους καλούν σε κινητοποίηση στη διεύθυνση, που επιχειρεί να επιβάλει η ΔΙΠΕ.

Καταγγέλλουμε την απουσία ΚΑΙ ΠΑΛΙ της διευθύντριας εκπαίδευσης κ.Κολιοπούλου, η οποία σταθερά επιλέγει να μην συναντιέται με τους/τις εκπαιδευτικούς και τα σωματεία τους. Μπορεί να έχει αφήσει μια διεύθυνση στο έλεος των κενών και των αναρίθμητων εκρηκτικών προβλημάτων που προκαλεί η πολιτική του ΥΠΑΙΘΑ, που ευλαβικά υλοποιεί και η ίδια, μπορεί να εμφανίζεται και το μόνο στο οποίο δείχνει συνέπεια είναι να υπογράφει πειθαρχικά, αλλά δεν μπορεί να αντιμετωπίσει αυτούς και αυτές που διώκει γιατί αγωνίζονται για το δημόσιο σχολείο, αγωνίζονται με αξιοπρέπεια και ΑΠΕΡΓΟΥΝ!

Με συνθήματα, χαιρετισμούς των εκπροσώπων των σωματείων και μελών της ΔΟΕ, καταδικάσαμε την αντιεκπαιδευτική πολιτική του ΥΠΑΙΘΑ και της Διεύθυνσης ΠΕ Δυτ. Αττικής, που μήνες μετά την έναρξη των σχολείων, εκατοντάδες παιδιά δεν έχουν εκπαιδευτικό στο πρωινό τμήμα, δεν έχουν παράλληλη στήριξη που δικαιούνται, δεν υπάρχουν τμήματα ΖΕΠ για την στήριξη των Ρομά παιδιών, οι ψυχολόγοι, κοινωνικοί λειτουργοί και το προσωπικό ΕΕΠ-ΕΒΠ είναι απολύτως υποστελεχωμένο! Και ενώ αυτή είναι η εικόνα στη Δυτ. Αττική, η ΔΙΠΕ επιλέγει να συγχωνεύσει τμήματα και να διώξει τους/τις εκπαιδευτικούς που στηρίζουν το δημόσιο σχολείο και τα παιδιά!

Διαβάστηκε σε όλη την κοινωνία το κείμενο στήριξης και αλληλεγγύης στις/στους διωκόμενες/ους της επιτροπής αγώνα του συλλόγου μας, που υπογράφεται όχι μόνο από τους/τις 73 νεοδιόριστους/ες, αλλά πλέον από πάνω από 200 εκπαιδευτικούς του ΣΕΠΕ «Ηρώ Κωνσταντοπούλου» που βρίσκονται στο πλευρό όσων στο πρόσωπο τους αντιλαμβάνονται ότι θα είναι οι επόμενοι. Γιατί ο αγώνας που δίνουμε, αφορά το μέλλον μας, το μέλλον του δημόσιου σχολείου και των παιδιών μας! Κι όπως χαρακτηριστικά αναφέρει το κείμενο «ΔΙΩΚΟΜΑΣΤΕ ΓΙΑΤΙ ΑΠΕΡΓΟΥΜΕ! Είμαστε οι "παράνομοι" εκπαιδευτικοί και διωκόμαστε γιατί διαλέξαμε πλευρά... Είμαστε με τους μαθητές μας και τις μαθήτριές μας, με την επιστήμη μας, με το Δημόσιο Σχολείο, με την κοινωνία που δίνει ίσες ευκαιρίες σε ΟΛΟΥΣ και ΟΛΕΣ, δίχως κριτήρια και προϋποθέσεις! Αυτόν τον κόσμο επιθυμούμε, γι’ αυτόν παλεύουμε!!»

Στη συνάντηση με την αναπληρώτρια διευθύντρια εκπαίδευσης διατρανώσαμε και πάλι την απόφαση μας να μην υποχωρήσουμε! Ο δικός μας αγώνας εμπνέεται από τη συλλογική, εκπαιδευτική, κοινωνική κι ηθική μας συνείδηση. Το ΥΠΑΙΘΑ κι η ΔΙΠΕ, όμως, μέσα στον πανικό τους να μεταφέρουν τον φόβο που νιώθουν οι ίδιοι στους εκπαιδευτικούς που αγωνίζονται, προβαίνουν σε κάθε λογής βεβιασμένες, παράλογες, βλαπτικές κι άδικες, νομικά και ηθικά, κινήσεις! Γι' αυτό και κλιμακώνουμε τον αγώνα! Δεν υποτασσόμαστε στο φόβο που θέλουν να σπείρουν! Σε αυτούς ανήκει ο φόβος, σε μας ανήκει το μέλλον!

**Κάτω τα χέρια από τις/τους απεργούς!**

* Απαιτούμε εδώ και τώρα την πλήρη απόσυρση όλων των παραπομπών!
* Υπερασπιζόμαστε πλήρως και μέχρι τη νίκη τις/τους συναδέλφισσες/ους που παραπέμπονται και όσους/ες ακολουθήσουν. Καμιά ποινή δε θα επιβληθεί.
* Καλούμε ΣΕΠΕ/ΕΛΜΕ και τις ΔΟΕ/ΟΛΜΕ να βγάλουν αντίστοιχα ψηφίσματα στήριξης των απεργών εκπαιδευτικών που διώκονται και να καταγγείλουν την αυταρχική συμπεριφορά της ΔΙΠΕ Δυτ. Αττικής
* Καλούμε τη ΔΟΕ να πάρει όλα τα κινηματικά και νομικά μέτρα υπεράσπισης των εκπαιδευτικών που διώκονται και να παρέχει κάθε δυνατή νομική, οικονομική και συνδικαλιστική κάλυψη.
* Ως σύλλογος θα συμβάλλουμε με όλους τους τρόπους στην επιβολή της αυτονόητης αυτοδίκαιης μονιμοποίησης και τις αντίστοιχες νομικές ενέργειες. Απαιτούμε ΤΩΡΑ να εκδοθούν οι πράξεις μονιμοποίησης για όλους/όλες τους/τις νεοδιόριστες που έχουν κλείσει τη διετία! Τώρα να συνεδριάσει το ΠΥΣΠΕ Δυτ. Αττικής με βάση το ομόφωνο αίτημα που κατέθεσαν τα μέλη του στις 29/8 και σύμφωνα με την υποχρέωση της διεύθυνσης να συμμορφωθεί στην απόφαση του διοικητικού εφετείου!